*A vallási vezetők megdöbbentek a tanításán: „Hogyan ismerheti ilyen jól az Írásokat, ha nem tanulta a tanításainkat?”* (Jn 7,15)

A vezetők megdöbbentek, mert Jézus nem volt egyik ismert tanító tanítványa sem. Ez ma a mi számunkra természetes, de ott és akkor megdöbbenést keltett. A vezetők kénytelenek voltak elismerni Jézus tudását, a hallgatok szerették tanítását.

Jézus valóban nem pusztán ismerte az Írásokat, hanem azok Róla szólnak. Az Ószövetség Krisztust hirdeti. Benne teljesedtek be a próféciák, amit Isten már évszázadokkal korábban kijelentett. Róla beszél a Teremtés könyvében a Mindenható Isten, amikor kijelenti, lesz Aki a kígyó fejére tapos. Ő az, aki Ábrahám távoli leszármazottjaként áldás a világ számára. Az Írások róla beszélnek, az akkori vezetők ezt nem ismerték fel. A felismerés lehetősége ma adott mindenki számára. Csak élni kell vele! *Vadon Gyula*